
X)uM  in  animo  versarer  quomodo  optimi 
pro  viribus,  Almae  Academiae  legibus  ob- 
temperarem ; et  ad  quem  morbum  tractan- 
dum in  hoc  tentamine  inaugurali  memet  ac- 
cingerem; quamvis  mihi  bene  persuasum  fuit 
multos  et  etiam  peritissimos  ante  me  in  hanc 
arenam  descendisse  et  nihil  aut  saltem  fere 
nihil  novi  in  morbo  tantum  non  semper  in- 
sanabili tractando  proferendum  reliquisse,  de 
hoc  morbo  scribere  decrevi : non  quod  me 
aliquid  ad  ea  quae  de  eo  jamdudum  cognita 
sunt  conferre  posse  sperare  ausus ; sed  ut 

alios,  quorum  praecordia  meliore  finxerit 
“ Titan  luto,”  animos  ad  hunc  morbum  fere 
semper  lethalem  debellandum,  in  quantum 
mihi  fuit  dirigere  hortarer.  Nec  sane  is  so- 
lus bene  mereri  mihi  videtur,  qui  aliquid  no- 
vum aut  praeclarum  in  commodum  generis 
humani  proferat ; sed  etiam  ille,  qui  quid 
ex  multis  proferendum  sit,  monstret,  et  er- 
roribus etiam  forsan  suis  alios  ad  meliorem 
et  certiorem  viam  ineundam  dirigat. 


MORBI  DEFINITIO. 

I 

A Medico  nunquam  sat  laudato,  Clarissi- 
mo CuLLEN,  hic  morbus  in  Nosologia  sua 
ut  species  Apoplexiae  in  ordine  Comata,  et 
classe,  Neuroses,  locum  habet  et'  ita  defini- 
tur : 

“ Apoplexia  (Hydrocephalica)  paulatim 
“ adoriens,  infantes  et  impuberes  primum 
“lassitudine,  febricula  et  dolore  capitis: 
“ dein  pulsu  tardiore,  pupillae  dilatatione  et 
“ somnolentia  afficiens.” 

MORBI  fllSTORIA. 

A plerisque  qui  de  hoc  morbo  tractave- 
runt, in  stadia  tria  divisus  est : ad  quae  dis- 
tinguenda pulsus  in  stadiis  diversis  varia- 
tione praecipue  diriguntur  ; verum  ut  nobis 
non  semper  nec  etiam  frequenter  datur  has 
pulsus  mutationes  bene  percipere  ; nec  fere 
unquam  in  manibus  nostris  est  limites  certos 
ponere  ubi  stadium  unum  desinit  et  alterum 
incipit,  hunc  ordinem  (quamvis  ut  quandam 
utilitatem  in  se  habeat  non  inficiar,)  hic  mis- 
sum faciam. 

Duo  verb  certe  sunt  stadia,  quae,  ut  me- 
thodum tractandi  diversum  requirentia,  sum- 
mo cum  jure  et  distingui  possunt  et  debent. 
Stadium  nempe  in  quo  signa  inflammationis 
cerebri  urgent,  et  stadium  subsequens  quo 
primum  signa  effusionis  et  compressionis  in- 
tra cranium  apparent,  verum  ut  alterum  in 
alterum  gradatim  transit,  spero  ex  historia 
quam  mox  daturus  sum  satis  facile  ad  om- 
nes usus  practicos  ea  distingui  posse.  i 

.^Etates  iniens  et  juvenilis  huic  morbo 
maxime  opportunae  inveniuntur  et  raro  eos 
qui  aetate  provectiore  sunt  adoritur,  casus 
tales  tamen  nonnunquam  quamvis  raro  repe- 
riuntur ; mares  quam  puellas  potius  afficit. 

Morbus  nonnunquam  sed  insolentiiisetiam 
ab  initio  cum  signis  affectionis  capitis  gravis 
comitatur  ; usitatius  vero  insultum  suum 
insidiose  facit,  nec  ulla  fortasse  periculi  in- 
stantis signa  per  aliquod  tempus  dat,  aeger 
tenellus  inappetentia  et  siti  tentatur,  de  ca- 
pite nonnihil  queritur  et  alvum  astrictam  ha- 
bet: Interea  temporis  morbus  sibi,  castra 
metit  et  munit ; tandem  et  naturam  et  ar- 
tem aeque  despiciens  longe  lateque  vastat. 

Dolor  capitis  nunc  immanis  et  constans 
est,  oculi  lucem  ferre  recusant,  rubor  et  pal- 
lor, faciem  alternatim  occupant,  sonus  om- 
nis, vox  etiam  matris  quondam  dilectissimae 
et  anxiae  ingrata  et  intolerabilis  fit,  ardent 
caput  et  truncus  dum  frigus  tantum  non  le- 
thale  extremitates  occupat,  arteriae  caroti- 
des micant,  pulsus  frequens,  durus  et  parvus 
est,  respiratio  difficilis  et  suspiriis  profundis 

interrupta ; miser  vigilat  aut  si  unquam  ocu- 
los fatigatos  somno  inclinet  somniis  terrificis 
agitatur  et  terrore  et  ejulatione  expergiscit  ; 
anorexia  nunc  in  nauseam,  vomitumque  im- 
manem et  fere  continuum  convertitur,  do- 
lor epigastrium  infestat,  alvus  pertinaciter 
adstricta  et  ne  quidem  remediis  fortissimis 
et  quantitate  duplici  triplicive  solito  exhibi- 
tis aegre  respondet,  foeces  cum  reddantur 
nigrae  foetidissimaeque  sunt. 

Cum  haec  signa  per  aliquod  tempus  du- 
raverint pulsus  gradatim  tardior  fit  et  infra 
statum  naturalem  aliquando  cadit,  nausea 
et  vomitus  perstant,  obstipatio  aeque  rema- 
net, frontem  manu  infelix  fricat,  et  clamita- 
tione frequente  et  misera  dolorem  intolera- 
bilem esse  demonstrat,  caput  supra  pulvinar 
huc  et  illuc  volvitur,  oculorum  pupillae  dili- 
tantur,  memoria  labefactat  et  non  raro 
torpor  generalis  sensus  omnes  occupat,  nunc 
iterum  pulsus  in  frequentia  augetur,  vomi- 
tus cessat,  aeger  conqueri  desinit,  nec  lux 
alma  diei  eum  aliquo  modo  afficere  potest, 
coecus  est,  dirae  convulsiones  totum  cor- 

pus  quatiunt  vel  latus  unum  convellitur, 
dum  alterum  paralysi  resolvitur  cor  palpitat 
respiratio  deficit,  sudor  frigidus  ex  toto 
corpore  manat  et  tandem  paroxysmus  con- 
vulsivus  horribilis  et  vitae  et  miseriis  una 
finem  facit. 

Quamvis  haec  sint  signa  praecipua  et 
quae  in  majore  casuum  numero  cernantur, 
multis  tamen  varietatibus  obnoxia  sunt, 
pulsus  aliquando  per  totum  morbi  decursum 
naturalis  est,  convulsiones  etiam  quandoqui- 
dem ab  initio  apparent,  nonunquam  paucos 
ante  mortem  desinunt  dies,  et  mors  somno 
placido  similis  aegrum  rapit.  Quoad  morbi 
durationem  haec  in  casibus  diversis  multum 
variat,  aliquando  cursum  suum  intra  paucos 
dies  peragit,  aliquando  terminationem  fata- 
lem ad  septimanas  aliquot  differt. 


CAUSAE  PRAEDISPONENTES. 

Difficillimum  quidem  est  dicere  quae 
sint  causae  quae  ad  hunc  morbum  praedis- 

positionem  dant.  Familiae  quaedam  prae 
aliis  ei  obnoxiae  videntur,  nec  mihi  pro  cer- 
to constat  liberos  parentum  scrofula  labor- 
antium ei  magis  opportunos  quam  alios  esse  ; 
quamvis  nullomodo  negare  possum  quod  li- 
beri horum  (scrofula  nempe  imbutorum) 
hoc  morbo  saepe  implicentur,  4 contra  bene 
notum  est  eos,  qui  nulla  scrofulae  signa  un- 
quam prodierint  et  in  quos  ne  quidem  scro- 
fulae suspicio  cadere  potuit,  Hydrocephalo 
victimae  ceciderunt.  iEtas  tenera  in  qua 
multo  plus  sanguinis  capiti  quam  in  ulla  alia 
aetate  naturaliter  mittitur,  quodammodo  ei 
praedisponere  videtur.  ' 


CAUSAE  EXCITANTES. 

Fere  adeo  obscurae  sunt  causae  excitan- 
tes quam  praedisponentes  j obstipatio,  ver- 
mes, dentitio,  exercitatio  nimia,  frigus,  in- 
curvatio corporis  frequens  et  injuriae  ca- 
piti illatae  inter  has  recensentur  et  certe 
non  in  me  est  negare  quod  cum  iis  Hydro- 

Cephalus  nonnunquam  non  complicetur,  et 
forsan  aliquando  ab  iis  excitetur,  verum  cer- 
te nobis  non  raro  datur  has  causas  agentes 
et  etiam  aegros  ad  plures  rapientes,  sine 
Hydrocephalum  producendo,  videre,  et  vice 
versa  Hydrocephalum  saevientem  ubi  nulla 
ex  his  ut  causa  excitans  assignari  potest. 

CAUSA  PROXIMA. 

Inter  medicos  de  causa  hujus  morbi 
proxima  multum  disputatum  fuit,  quibus- 
dam placuit  morbum  ex  torpore  et  inertia 
vasorum  absorbentium  (si  quidem  talia  in 
cerebro,  ubi  adhuc  nondum  detecta  sunt, 
existant)  oriri.  Haec  ni  fallor  Doctoris 
Darwin  opinio  fuit,  quamvis  in  alia  operis 
sui  eruditi  parte,  hanc  inertiam  ut  effectum 
morbi  forsitan  censeri  posse,  dicit ; aliis, 
morbum,  ex  debilitate  omnino  pendere : 
mihi  vero  (si  revera  opinionem  quandam  de 
tali  re  proferre  audeam,)  speculatio  eorum 


DE  HYDROCEPHALO  ACUTO* 


9 


qui,  eum  de*  inflammatione  cerebri  vel  tu- 
nicarum ejus  niti,  magis  arridet,  et  sane  non  . 
inutile  ad  rem  videtur,  ut  fides  huic  specu- 
lationi detur,  dicere,  sectiones  cadaverum 
huic  opinioni  multum  favere. 

; . 


.DIAGNOSIS. 

Versus  morbi  finem  certe  nullus  est  cum 
quo  Hydrocephalus  confundi  potest,  sub 
initium  vero  aliqui  sunt  qui  eum  satis  refe- 
runt, inter  hos  febris  remittens  infantum, 
vermes,  dentitio;  et  fortasse  marasmus  re- 
censentur. 

A febre  infantum  remittente  praecipue 
dignoscitur  remissione  doloris  capitis,  vomi- 
tu, qui  levationem  dolori  in  febre  remittente 
affert;  alvus  in  hac  febre'  satis  soluta  est 
aut  remediis  facile  paret.  Dejectiones  sub- 


* Ni  memoria  me  fallit  Professor  noster  Humanissi- 
mus Doctor  Home  idem  et  sentit  et  docet. 

fuscae  vel  virides  et  foetidae  sunt.  In  Hy- 
drocephalo  e contra,  dolor  capitis  constans 
et  vomitu  auctus,  intolerantia  lucis  sonique 
et  alvus  pertinaciter  astricta  morbum  satis 
denotant. 

In  vermibus,  appetitus  varius  nunc  pene 
nullus  nunc  voracissimus,  alvus  soluta  aut 
per  breve  tantum  tempus  astricta,  spiritus 
foetor  et  praesertim  vermium  in  dejectioni- 
bus praesentia  morbum  ab  Hydrocephalo 
abunde  distinguunt. 

Inspectio  oris,  gingivae  tumidae,  oris  ca- 
lor, ptyalismus,  plerumque  diarrhoea,  et  om- 
nium symptomatum  graviorum,  gingivis  in- 
cisis, levatio ; dentitionem  inter  et  Hydro- 
cephalum  diagnosin  satis  certam  statuunt. 

Marasmo  laborantium  abdomen  tumidum, 
marcor,  diarrhoea,  dejectiones  virides,  ab- 
sentia signorum  affectionis  capitis  gravis,  et 
aliquando  glandulae  mesentericae  per  abdo- 
minis parietes  exploratae  et  tumidae  durae- 
que  inventae  nullum  de  morbo  dubium  lin- 
quunt. 

PROGNOSIS. 

= -1* 

Ex  omnibus  quae  jam  dicta  sunt,  ut  mihi 
videtur,  satis  liquet,  prognosin  nostram  de 
hoc  morbo  semper  infaustissimam  esse  de- 
bere ; et  quamvis  perpauci  narrantur  casus 
in  quibus  curatio  sine  dubio  effecta  fuerit ; 
tamen  tam  parum  de  circumstantiis  in  qui- 
bus talem  exitum  felicem  sperare  datur,  sci- 
mus ; ut  semper  cum  maxima  cautione,  et 
potius  infausta  prognosis  pronuncianda  est. 
Nihilominus  si  in  morbi  initio,  dolor  capitis 
remediis  cedit.  Si  vomitum  temperare  pos-- 
sumus,  et  si  alvus  copiose  ducta  levamen 
symptomatis  urgentibus  fert,  prognosis  for- 
tasse non  adeo  sinistra  duci  potest.  Infeli** 
citer  raro  in  manibus  est,  quibusvis  reme- 
diis effectus  tam  optabiles  producere. 

METHODUS  TRACTANDI. 

Si,  ut  mihi  videtur,  causa  morbi  magis  im- 
mediata iu  inflammatione  cerebri  tunica- 
rumve  ejus  pendet,  necessario  sequitur, 
venaesectionem  copiosam,  quousque  vires  et 
aetas  aegri  ferant,  inter  remedia  prima  et 
efficacississima  merito  locum  habere;  me- 
lius erit,  duco,  sanguinem  ex  loco  proximo 
morbi  sedi,  vel  ope  hirudinum  plurium  tem- 
poribus applicatorum,  vel  mediante  arteriae 
temporalis  sectione  mittere,  et  dolor  capitis 
immanis  applicationem  hirudinum  iteratam 
saepe  postulat ; capillis  abrasis  frequens  ca- 
pitis aqua  frigida  lavatio,  aut  glacies  linteola 
obvoluta  et  summo  capiti  accommodata  aut 
frigus  aetheris  sulphurici  evaporatione  a ca- 
pite inductum  etiam  conducunt,  emplastrum 
vesicatorium  nuchae  nonnunquam  cum  ve- 
naesectione  prospere  cedit,  eodem  tempore 
alvi  ductio  plena  et  frequens  ut  vel  diar- 
rhoea excitetur,  remediis  aliis  multum  auxi- 

liatur,  doses  iteratae  submuriatis  hydrargyri 
etjalapae,  ad  hunc  effectum  producendum 
praesertim  in  usu  sunt.  Hoc  modo  sub  ini- 
tium morbum  in  incunabulis  nonnunquam 
comprimere  possumus. 

Multa  sunt  medicamenta  quae  nobis  com,- 
mendantur  cum  signa  effusionis  se  manis- 
festent.  Emetica  nonnullis  prae  omnibus 
placent.  Hydragyrus  et  digitalis  suos  pa- 
tronos habent,  et  haec  quidem  ab  initio  a 
quibusdam  usurpantur,  de  his  pauca  addere 
non  gravabor. 

Emetica  tali  dosi  exhibita  ut  vomitionem 
pdenam  producant  in  quovis  morbi  stadio 
mihi  non  innoxiae  apparent,  nam  actione 
vomendi  sanguine  ad  caput  determinato,  vel 
in  recursu  ejus  a capite  impedito,  ut  rubi- 
cundus et  aliquando  lividus  faciei  color 
abunde  testanb  verendum  est  ne  vasa  capi- 
tis impulsui  novae  imparia  fiant,  jamdudum 
sanguinis  onere-  laborantia  et  vel  rumpan- 
tur vel  ita  debilitantur  ut  cerebrum  effusione 
sanguinis  inundent.  In  initio  nihilominus 
nauseam  ope  tartratis  antimonii  excitare,  de- 

primendo  et  vires  et  frequentiam  pulsus,  et 
hoc  modo  sanguinis  impetum  caput  versus 
minuendo  nonnunquam  fortasse  ex  usu  erit, 
ventriculus  vero  in  hoc  morbo  fere  semper 
adeo  irritabilis  est  ut  non  raro  negotium 
nullomodo  minimum  nobis  est  vomitionem 
fere  continuam  reprimere,  et  saepe,  si  non 
dicerem  saepissime,  artem  nostram  superat. 

Hydrargyrus  sub  forma  calomelanos  in 
quantitate  exigua  saepe  repetita  et  eodem 
tempore  frictio  cum  unguento  hydrargyri 
frequens  ut  quamprimum  suos  effectus  pro- 
prios in  corpus  edat  a multis  multum  lauda- 
tur quasi  specificus,  difficilimum  nihilominus 
quidem  est  dicere,  quamvis  in  nonullis  casi- 
bus sub  usum  hydrargyri  morbus  cedere  vi- 
sus est,  an  curatio  effectibus  hydrargyi  pe- 
culiaribus juste  attribui  debeat,  vel  fluxui 
alvi  libero  calomelanis  actione  effecto.  Et 
an  non  iidem  exitus  usum  alicujus  alius 
medicamenti  aeque  alvum  solventis  seque- 
rentur. ■ In  casu  uno  in  quo  hydrargyrum 
manu  libera  exhibitum  vidi,  in  initio  certe 
sublevationem  aliquam  morbi  afferre  visus 

est,  ex  tempore  vero  quo  gingivae  et  os  eo 
afficiebantur,  morbus  gradu  celere  ad  termi- 
nationem fatalem  festinavit.  Scio  equidem 
ex  hoc  casu  fortasse  isolato  nihil  adversus 
hydrargyri  usum  in  hoc  morbo  duci,  praeser- 
tim cum  multi  alii  ab  auctoribus  fidem 
maximam  merentibus  narrentur  in  quibus 
eventus  prosperi  hujus  remedii  utilitatem 
comprobarunt.  Post  alia  igitur  remedia, 
venaesectionem  nimirum  generalem  vel  par- 
tialem prout  res  postulent  aut  admittant,"" 
catharsin  et  alia  ante  memorata  5 ubi  mor- 
bus nobis  tempus  dat  hujus  remedii  effectus 
experiri,  certe  eo  uti  nihil  morerer. 

Hydrargyri  submurias  in  conjunctione 
cum  pulvere  antimoniali  a quibusdam  nobis 
commendatur,  de  usu  hydrargyri  in  hac 
forma,  nihil  quod  dicam’  habeo. 

Alterum  remedium  nobis  a nonnullis  mag- 
nificatum  ab  aliis  aequae  exprobratum  ut 
nullius  neque  in  hoc  neque  in  aliquo  alio 
morbo  utilitatis,  est  digitalis  purpurea, 
quoad  hoc  medicamentum,  nihil  certum  as- 
severare possum,  saepe  per  longum  tempus 


16 


DE  HYDROCEPHALO  ACUTO. 


usurpatur  sine  aliquo  effectu  visibili,  est 
etiam  ubi  cito  et  pulsum  et  cordis  actionem 
minuit,  morbus  tamen  cursum  immutandum 
tenet.  Fortasse  nonnunquam  cum  hydrar- 
gy ro  conjuncta  spes  majores  eventus  opta- 
bilis dabit.  Periculum  de  ea  facere  non 
multum  nocebit.  Nam  ut  mihi  videtur  nul- 
li alii  morbo  adagium,  dubium  remedium 
experiri  quam  nullum  tam  apte  accomodari 
potest. 

Ut  hic  morbus,  quibuscunque  remediis 
utamur,  postquam  primum  sese  plane  osten- 
derit, perraro  curationem  admittit,  summa 
ope  ad  prophylaxin  nitendum  est.  In  fa- 
miliae infantibus  huic  morbo  praedis- 
positionem  habentis  et  praesertim  si  ex 
iis  aliquis  hoc  morbo  vita  discesserit; 
summa  cura,  in  omni  irritatione  sive  a 
dentitione  vel  obstipatione  aut  alia  causa 
proveniente,  sedulo  evitanda,  adhibenda  est. 
Prodest  caput  seinper  frigidiusculum  tenere, 
et  lavatio  totius  capitis  aqua  frigida  mane 
et  vespere  non  parum  conducit.  Alvus  sem- 
per  facilis  esto,  et  si  quando  sanguinis  ad 

caput  determinatio  formidetur,  detractio  ope 
hirudinum  unciarum  paucarum  sanguinis  ex 
temporibus,  vel  fontanella  in  cervice  occipi- 
tium versus  facta  insultum  impendentem 
aliquando  praecaveat.  Diaeta  levis  et  con- 
coctu facilis  esse  debet  et  fere  ante  omnia 
aer  purus  et  liber. 

i 

CADAVERIS  SECTIO. 

Mu  LTi  et  diversi  sunt  status  in  quibus  et 
cerebrum  et  tunicae  ejus  inveniuntur,  sec- 
tis cadaveribus  horum  qui  ab  Hydrocephalo 
mortui  sunt.  Dura  mater  vasis  innumeris 
referta  et  rubra,  et  venae  piae  matris  sangui- 
ne turgidae  inter  phaenomena  magis  com- 
munia locum  habent.  Nonnunquam  lym- 
phae coagulatae  inter  tunicas,  maculis  dis- 
tinctis depositio  est.  Tumores  magnitudi- 
nis  diversae,  nunc  molles  nunc  duriores  vel 
tunicis  adhaerentes  vel  in  substantia  cere- 
bri sitae  apparent.  Massa  cerebri  aliquan- 
do ita  mollis  est  ut  scalpellam  investigatoris 

ferre  nequit.  Ventriculi  omnes  liquore 
nunc  limpido  nunc  opaco  implentur,  et  ple- 
rumque in  basi  cranii  quantitas  humoris,  ei  in 
ventriculis  contento  similis,  magna  conspici 
potest : hydatides  in  exemplis  quibusdam 
plexui  choroideo  adhaerent,  et  plexus  ipsius 
vasa  magnitudine  aucta  et  nonnunquam  ma- 
terie gelatinosa  circumdata  sunt.  Ad  sum- 
mum natura  ita  vatftB' ludit}  ut  longius  a pro- 
posito hujus  tentaminis  ducerer  si  omnes 
varietates  morbidas;  enumerare^conarer. 

Ad  finem  nunc  opusculum  hoc  perduxi  et 
sane  confitendurnjC^^rKqi.etiam  a me  ipso 
celare  possum  quod  multa  in  eo  desideranda 
remanent,  multa  fortasse  delenda  ; sed  ten- 
tamen meum  in  hac  specie  scribendi,  pri- 
mum est.  Et  spero  almam  Academiam, 
mendas  (ut  haud  paucae  sint  vereor,)  inex- 
perientiae  meae  potius  quam  industriae  aut 
voluntatis  legibus  ejus  obeundi  defectui  ac- 
ceptas relaturam, 

FINIS. 

